স্কুলের আঙিনার দেয়ালে ঠেস দিয়ে যে-বিকেলে আমি বড়মুখো লিউ এবং লু ওয়েনলির মধ্যকার পিংপং খেলা দেখছিলাম সে-দৃশ্যটা মনে করছি। লিউ মাঝারি গোছের খেলোয়াড়, কিন্তু খেলাই তার ধ্যানজ্ঞান, তার পছন্দ টিমের মেয়েদের বিরুদ্ধে খেলা। মেয়েদের কেউই কম আকর্ষণীয় নয়, তবে লু ওয়েনলি নিঃসন্দেহে সবচেয়ে আকর্ষণীয়। সুতরাং লু-ই তার সবচেয়ে প্রিয় প্রতিপক্ষ। যতবারই সে পিংপং বলে ব্যাট চালাত, ততবারই নিজের অজ্ঞাতে বড় করে হাঁ করত। মুখে হাঁ করে থাকাটাই বড় কথা নয়, তার গলার ভেতর থেকে এমন শব্দ বের হতো যেন বেশ কয়েকটি ব্যাঙ তার গলা থেকে ছুটে আসতে চাইছে। শব্দে ও দৃশ্যে তার খেলার শৈলী আমাদের বাকরুদ্ধ করে রাখত। তার ওপর লিউ আবার স্কুলের শিক্ষকও। লু ওয়েনলি এই শিক্ষকের সাথে খেলতে চাইত না। কিন্তু আমি জানি লিউ শিক্ষক হওয়াতে লুর এড়িয়ে যাওয়ার কোনো সুযোগ নেই। খেলার সময়ে টেবিলের অপর প্রান্তে তার বিরক্তিকর মুখমন্ডল এবং এলেবেলে খেলার কারণ লিউ নিজেই আমাদের বলেছে, মেয়েটি প্রচন্ড ঘৃণা ও বিরক্তি নিয়ে খেলছে।